Ikoniese boekwinkels smelt saam - Business - Erongo
Wednesday, October 27th, 2021 01:07:20
Ikoniese boekwinkels smelt saam
Von Wietersheim gee Buchhandlung oor
Joachim von Wietersheim; Swakopmunder Buchhandlung; "Aan die een kant glimlag ek en aan die ander kant huil ek, maar hierdie besluit is baie meer logies."
Die immergewilde Swakopmund boekwinkel, Die Muschel Book & Art. Foto Otis Daniels
Die eienaar van die immergewilde Swakopmund boekwinkel, Die Muschel Book & Art, is van plan om die ikoniese Swakopmunder Buchhandlung by mnr. Joachim von Wietersheim oor te koop.
Von Wietersheim het die boekwinkel al die afgelope 11 jaar onder sy bestuur en het hy in hierdie tyd bande gesmee met die Buchhandlung se baie lojale plaaslike kliëntebasis.
Die eienaar van Die Muschel, mnr. Peter Reiner, het vir Erongo 24/7 gesê die besluit het meestal te doen met die ligging van die twee winkels.
"Almal weet waar beide Die Muschel en die Buchhandlung is. Ons is om die draai van mekaar. Dit maak net meer sin om as een winkel te staan eerder as om met mekaar te kompeteer," sê Rainer.
Reiner, wat as kind sy tyd tussen Die Muschel se rakke deurgebring het, sê hy is nie van plan om een van die winkels 'n kloon van die ander te maak nie.
"Die kern van die winkels gaan dieselfde bly, maar elkeen het klem op verskillende areas."
Hy is van mening dat die Swakopmunder Buchhandlung se kliëntebasis nog altyd meer belang gestel het in kinder- en jeugliteratuur.
Met die besluit hoop Rainer om 'n wyer verskeidenheid Afrikaanse en Engelse boeke by Die Muschel te bied, en daar is selfs planne om boeke in plaaslike Afrika-tale op die rakke te hê.
Boeke sy speelgrond
Reiner vertel dat hy nog altyd 'n boekwurm was.
"Ek het Die Muschel in 2017 gekoop. Ek wou sedert my jongdae dit gehad het, so daar was geen twyfel toe dit op die mark gegaan het nie."
Na die gogga gebyt het, het Reiner literatuur studeer en as vertaler gewerk voor hy by die nasionale argief gaan werk het.
Hy meen die jeug se seining oor boeke is die resultaat van opvoeding.
"Ek dink die jeug sien boeklees as iets wat hulle moet doen, maar die ouers en die huishouding het dit nie aangemoedig nie. Hulle is nie bewus van die feit dat boeklees vêr wyer is as skoolboeke nie," sê Reiner.
Von Wietersheim sê dit is met 'n seer, maar geruste hart wat hy die Swakopmunder Buchhandlung verlaat.
"Aan die een kant glimlag ek en aan die ander kant huil ek, maar hierdie besluit is baie meer logies," sê hy.
Hy het die afgelope jare deur sy werk by die Swakopmunder Buchhandlung sy volgende besigheid begin en gaan nou met skoolhandboeke handel.
"Dit het begin met skole wat spesifieke leerplanne volg wat gevra het of ons vir hulle sekere handboeke kan kry. Ons het besef ons kan die verkryging van handboeke vir skole handhaaf, maar dit was nie vir die skole finansiëel lewensvatbaar om boeke te laat invoer vir hulself nie, so ons het 'n paar skole se boeke op een slag laat invoer en besef daar is 'n mark," het hy gesê.
Von Wietersheim verwelkom met ope arms die verandering wat Reiner beoog om by die Swakopmunder Buchhandlung aan te bring.